**SZMSZ 2. számú melléklete**

**MÓRÁGY KÖZSÉG ÖNKORMÁNYZATA**

**FALUGONDNOKI SZOLGÁLATÁNAK**

**MUNKAVÉDELMI SZABÁLYZATA**

A munkavédelemről szóló 1993. évi XCIII. törvény (a továbbiakban: Mvt.) 54. § (1) bekezdés g) pontja alapján az egészséget nem veszélyeztető és biztonságos munkavégzés követelményeinek az önkormányzat működési körén belüli megvalósítása érdekében –a jogszabályok és a szabványok keretein belül – a falugondnoki szolgálat működésével és a gondnoki feladatok ellátásával kapcsolatosan az alábbi szabályzatot adjuk ki:

1. A Szabályzat hatálya

Hatálya kiterjed a munkáltató munkafolyamataira, a technológiáira, a munkaszervezésére, a munkafeltételekre, a szociális kapcsolatokra és a munkakörnyezeti tényezők hatására. Személyi hatálya a falugondnokra és a munkavégzése hatókörében tartózkodókra, elsősorban a szállított személyekre, a házi ellátás érintettjeire terjed ki. A jelen szabályzat célja azon tevékenységeknek és feltételeknek a meghatározása, amelyeket az egészséget nem veszélyeztető biztonságos munkavégzés miatt az Mvt. a munkáltató, jelen esetben a polgármesternek feladataként határoz meg.

1. Munkabiztonsági stratégia

A munkáltató önkormányzat a munkabiztonsági stratégiáját az alábbi alapelvek figyelembevételével alakította ki:

* a veszélyek elkerülése;
* a nem elkerülhető veszélyek értékelése;
* a veszélyek keletkezési helyükön történő leküzdése;
* az emberi tényező figyelembevétele a munkahely kialakításánál, a munkaeszközök és munkafolyamat megválasztásánál, különös tekintettel az egyhangú vagy kötött ütemű munkavégzés időtartamának mérséklésére, illetve káros hatásának csökkentésére, a munkaidő beosztására;–a műszaki fejlődés eredményeinek alkalmazása;
* a veszélyes helyettesítése veszélytelennel vagy kevésbé veszélyessel;
* a kollektív műszaki védelem elsőbbsége az egyéni védelemhez képest;
* a munkavállalók megfelelő utasításokkal történő ellátása.

A munkavédelmet érintő intézkedések és a munkavégzés során a fenti általános alapelveket kell figyelembe venni, kivéve, ha jogszabály, szabvány, kezelési utasítás ezzel ellentétesen rendelkezik.

3 Személyi felelősségek

A munkavédelmi feladatok megszervezéséért, irányításáért, valamint végrehajtatásáért a polgármester, a végrehajtásáért a falugondnok felelős. Jelen szabályzat szabályozza a biztonságos és az egészséget nem veszélyeztető munkavégzés feltételeit, a munkaköri leírásokkal összhangban, meghatározza a munkavédelmi tevékenység szervezeti rendszerét, döntési hatásköreit és funkcionális feladatait.

3.1. Polgármester

Feladata a munkavédelmi feladatok meghatározása, a végrehajtás irányítása és ellenőrzése. Ezen belül köteles:

* a karbantartói, kézbesítői feladatok, a személyszállítás, gépjárművezetés, szociális gondoskodás, rendezvényeken a résztvevők testi épségének érdekében, továbbá az anyagi károkat okozó események megelőzése céljából a biztonságos munkafeltételeket kialakítani és biztosítani a munkavédelmi (törvénykezési, szociális, gazdasági, műszaki, egészségügyi) előírások szerint,
* gondoskodni az önkormányzat Munkavédelmi Szabályzatának elkészítéséről és kiegészítésekről a munkavédelmet érintő változásokat követően,
* balesetveszély esetén, illetve ha közvetlen életveszély áll fenn, vagy állhat elő azonnal intézkedni, ha szükséges a munkát, rendezvényt azonnal leállítani,
* évente legalább egy alkalommal munkavédelmi szemlét tartani az önkormányzat egész területén, valamint a hozzá tartozó létesítményekben, melyen meggyőződik a munkavédelmi helyzetről,
* balesetveszély esetén, illetve ha közvetlen életveszély áll fenn vagy állhat elő, azonnal köteles intézkedni, ha szükséges, a munkát, rendezvényt, foglalkozást azonnal leállítani,
* gondoskodik a létesítmények, gépek, berendezések, eszközök használatbavételét, illetőleg üzembe helyezését, újraindítását, új technológiai eljárás bevezetését megelőző munkavédelmi felülvizsgálatáról és a használatbavételt, üzembe helyezést munkavédelmi szempontból engedélyezi,
* részt vesz a bizottság vezetőjeként a rendkívüli események, valamint a súlyosnak minősülő munka-és tanulóbalesetek kivizsgálásában,
* a munkavédelmi feladatok végrehajtásával kapcsolatos mulasztások, a munkavédelmi előírások szándékos vagy gondatlan megszegése esetén fegyelmi felelősségre vonásra intézkedik,
* meghatározza, betartatja a foglalkoztatottak egészsége és testi épsége érdekében az egyes tevékenységekre vonatkozó munkabiztonsági előírásokat,
* szúrópróbaszerűen ellenőrzéseket tart vagy rendel el a dolgozók körében a munkaképesség meghatározására, amelyekről nyilvántartást vezet, és megteszi a szükséges intézkedéseket,
* figyelemmel kíséri a megjelenő munkavédelmi vonatkozású jogszabályokat, szabványokat, és azokról tájékoztatja a dolgozókat, valamint betartását ellenőrzi,
* gondoskodni a tanfolyamhoz kötött munkakörökben foglalkoztatott dolgozók beiskolázásáról,
* dönteni a foglalkozási megbetegedésekből és a munkahelyi balesetekből eredő kártérítési ügyekben,
* intézkedni a falugondnok által felvetett munkavédelemmel kapcsolatos észrevételek érdemi elbírálásáról a szükséges feltételek biztosításáról,
* biztosítani a biztonságtechnikai anyagok, felszerelések és eszközök beszerzését.

A polgármester fenti feladatait a felelősség meghagyása mellett (írásban) átruházhatja más személyre.

3.2. A jegyző

Az önkormányzat munkavédelmi és munkavédelmi ügyrendi tevékenységét törvényesség szempontjából felügyeli. Elősegíti a munkavédelmi eljárások törvényes feltételeinek érvényesülését (használatbavétel, üzembe helyezés, balesetek, kártérítések). Folyamatosan figyelemmel kíséri a munkavédelemmel kapcsolatos jogszabályokat, felhívja a polgármester figyelmét azok betartására.

3.3. A falugondnok

Fenntartja a gépkocsi műszaki biztonságát, karbantartottságát, biztosítja a jármű tisztaságát. Végzi az önkormányzat által előírt személyszállítási és beszerzési munkát,ezen belül:

* gondoskodik a biztonságos személyszállítási feltételekről;
* gondoskodik, hogy a különös elbírálású személyek szállítása, gyermekek, esetleg betegek szállítása előírásszerűen történjen;
* gondoskodik arról, hogy a szállított személyek ismerjék a biztonságra vonatkozó magatartási szabályokat;
* gondoskodik arról, hogy a biztonsággal kapcsolatos hiányosság esetén (pl.: nem megfelelő magatartás, biztonságiöv-becsatolás elmulasztása –felszólítás után a szállítás félbeszakadjon;
* gondoskodik arról, hogy a polgármester által előírt (vagy önálló kezdeményezéssel szükségesnek tartott) javítás, karbantartás végrehajtásra kerüljön az önkormányzat létesítményeiben és eszközein.

4. Alapelvek

A munkavédelem alapvető szabályait a jogszabályok, illetve a szabványok tartalmazzák. Az Mvt. értelmében az egészséget nem veszélyeztető és biztonságos munkavégzésre vonatkozó szabályokat úgy kell meghatározni, hogy végrehajtásuk megfelelő védelmet nyújtson a munkavállalókon túlmenően a munkavégzés hatókörében tartózkodóknak is (tanulók, lakosság, idősek, vendégek stb.). A jelen szabályzatban foglaltak betartása a falugondnokra nézve kötelező. A szabályzatban foglalt szabályok rendelkezéseinek megszegése – a cselekmény vagy annak nyomán bekövetkezett esemény súlyától és jellegétől függően – fegyelmi, szabálysértési, illetőleg büntetőeljárást vonhat maga után. A jelen ügyrendben foglalt előírásoktól eltérni (módosítás, hatályon kívül helyezés) csak az önkormányzat polgármesterének engedélyével lehet.

5. Veszélyes gépek és technológiák

Az önkormányzat a Mvt. előírásainak megfelelően nem azonosít, nem alkalmaz veszélyes gépeket és technológiákat. Legveszélyesebbként a terület-és parkfenntartáshoz tartozó gépkezelést, valamint az ún. sérülékeny csoportba tartozók (gyermekek, betegek, mozgássérültek) szállítását tartja.

6. Veszélyes munkafolyamatok

Azoknál a munkafolyamatoknál, ahol a munkavállaló veszélyforrás hatásának lehet kitéve, a hatásos védelmet amennyiben külön jogszabály eltérően nem rendelkezik:

* zárt technológia alkalmazásával,
* ha ez nem oldható meg, akkor biztonsági berendezések,
* egyéni védőeszközök és
* szervezési intézkedések – szükség szerinti együttes – alkalmazásával kell megvalósítani.

Ezt alkalmazni kell a munkavégzés hatókörében tartózkodókra is.

6.1. A gyermekszállításra vonatkozó különleges előírások

A gyermekek szállítására a közúti közlekedés szabályairól szóló 1/1975. (II. 5.) KPM–BM együttes rendeletben foglaltak irányadóak. A gépjármű gyermekszállításhoz szükséges felszereltségéről a falugondnok gondoskodik.

6.2. Munkaszervezés

A munkavállaló csak olyan munkára és akkor alkalmazható, amely:

* ellátásához megfelelő élettani adottságokkal rendelkezik,
* foglalkoztatása az egészségét, testi épségét, illetőleg a fiatalkorú egészséges fejlődését károsan nem befolyásolja,
* foglalkoztatása az utódaira veszélyt nem jelent, mások egészségét, testi épségét nem veszélyezteti, és a munkára –külön jogszabályokban meghatározottak szerint –alkalmasnak bizonyult.

Az egészségügyi megfelelőségről előzetes és meghatározott munkakörökben időszakos orvosi vizsgálat alapján kell dönteni. Ahol veszély fenyeget, egyedül munkát végezni nem szabad, és ilyen helyre csak erre is kiterjedő oktatásban részesült munkavállalók léphetnek be.

6.3. Munkahelyek, illetve munkafolyamatok, ahol egyedül munkát végezni tilos

Veszélyesnek minősített és hatósági felügyelet alá eső berendezések kezelése, kiszolgálása. Ahol a technológiai utasítás ezt előírja. Új felvételes betanulási idő alatt. Karbantartás, takarítás létráról, állványról.

7. Munkafeltételek

Minden munkavállaló részére biztosítani kell a megfelelő mennyiségű, az egészségügyi előírásoknak megfelelő minőségű ivóvizet. Az ivóvizet a munkáltató közműhálózatról biztosítja. A munkáltató a Községházán biztosítja a munkahely és a munka jellegének megfelelően az öltözködési, tisztálkodási feltételeket. A munkáltató a Községházán biztosítja az egészségügyi, étkezési, pihenési és (esetleg) melegedési lehetőséget.

A munkahely és a munka jellegének megfelelően gondoskodni kell a rendről, tisztaságról, a keletkező szennyező anyagok, hulladékok kezeléséről rendszeres eltávolításáról.

7.1. Munkakörnyezeti tényezők hatása

A munkavállalókat az alábbi munkakörnyezeti tényezők terhelhetik:

Zaj:

* Az expozíció eseti, viszonylag rövid idejű. A 100-105 dBA LCmax zajterhelés értékű fűnyírók és aljnövényzet-tisztítók kezelése esetén fordulhat elő.
* Védelemként előírt a minimum SNR 25 dB csillapítású EVE használata, naponta maximum 6 órában. Szükséglet szerint, de legalább óránként 10 perc munkaközi szünet.

Rezgésexpozíció:

* Kézben tartott, fogott gépek esetén fordulhat elő. A kezelési utasítás szerint nem haladja meg az előírtat.

Klíma:

* Elsősorban időjárási hatások miatt alakulhat ki nem megfelelő klíma.
* Télen: téli ruházat, meleg tea
* Nyáron: fejvédő szükséglet szerint, de legalább óránként 10 perc szünet, árnyékban
* Korlátlan mennyiségű hideg víz

8. A munkavédelmi oktatások rendje

Oktatáson kell részt venni minden dolgozónak

* munkába álláskor –elméleti oktatást és szükség szerint az arra kijelölt meghatározott végzettségű személy tart;
* évente ismeret megújítás céljából.
* A falugondnok önálló speciális munkakörének megfelelően önképzéssel is köteles elsajátítani a munkavédelmi ismereteket.

8.1. A biztonsággal kapcsolatos oktatások dokumentációi

Minden oktatást –a résztvevők aláírásával –az oktatási tematika leírásával naplóban kell dokumentálni. Az oktatási tematika-vázlat tartalmazzon minden lényeges információt. Az oktatáson meg kell győződni arról, hogy az oktatottak elsajátították a szükséges ismereteket. A visszakérdezés lehetőleg szóban történjen. Az oktatásnak ki kell térnie a helyes egyéni védőeszköz-használatra is.

9. Orvosi alkalmassági vizsgálat belső szabályozása

Az orvosi alkalmassági vizsgálat a munkaköri orvosi alkalmasság vizsgálatáról és véleményezéséről szóló jogszabályokban meghatározott feltételeknek megfelelően történik. A vizsgálatra küldéskor közölni kell, hogy a dolgozó milyen munkakört fog ellátni, valamint munkája során milyen egészségi ártalomnak, fizikai igénybevételnek és baleseti veszélynek lesz kitéve. Az újfelvételes dolgozó csak az alkalmasságot igazoló orvosi vizsgálat megtörténte után állítható munkába. Ha a dolgozó munkakörének megváltoztatása során kerül fizikai, baleseti veszélynek vagy egészségi ártalomnak kitett munkakörbe –az előzőek szerint –ismételt orvosi alkalmassági vizsgálatra kell küldeni.

10.1. Fogalmak

Egyéni védőeszköz

Minden olyan új készülék, felszerelés, berendezés, eszköz, amelynek az a rendeltetése, hogy egy személy viselje vagy használja az egészségét, valamint a biztonságát fenyegető egy vagy több kockázat elleni védekezés céljából. Ha a tevékenységek egy részénél nem lehet műszaki, illetve szervezési intézkedésekkel a kockázatokat megszüntetni vagy elfogadható szintre csökkenteni, akkor a munkavállalókat egyéni védőeszközökkel kell ellátni. A szükséges egyéni védőeszközök és használatukra kötelezettek körének megállapítása a fellépő veszélyek és ártalmak felmérése után történik. A feladat munkabiztonsági és munka-egészségügyi szaktevékenységnek minősül. A munkakörülményekben (veszélyekben és/vagy ártalmakban) bekövetkezett változásokat, a védőeszközök juttatásának változtatásával, szükség szerinti kiegészítésével kell követni.

Egyéni védőeszközök használatával kapcsolatos rendelkezések

Kockázat fennállása esetén a munkáltató mindig köteles biztosítani (rövid használati időtartam esetén is). A munkavállalóknak kizárólag az egyéni védőeszközök juttatási rendjében meghatározott, EK-megfelelőségi nyilatkozattal, illetve EK-típustanúsítvánnyal és tájékoztatóval ellátott egyéni védőeszközök adhatók ki. A védőeszközt a munkáltatónak költségmegosztás nélkül, természetben kell biztosítania. Helyette pénzbeli vagy egyéb megváltást a munkavállalónak nem adhat. A munkavállalókat az egyéni védőeszközök használatáról ki kell oktatni. Használata a jogosultak számára kötelező (munkavállaló a védőeszköz használatáról érvényesen nem mondhat le). Használatát a munkáltatónak meg kell követelnie, illetve rendszeresen ellenőriznie kell. Az egyéni védőeszköznek kihordási ideje nincs, azt védelmi képességének csökkenése, elvesztése esetén azonnal le kell cserélni, ezután selejtezni szükséges. A munkavállaló köteles a részére biztosított védőeszközt rendeltetésszerűen használni és annak állapotát a tőle elvárható módon megőrizni. A munkavállaló a számára juttatott védőeszközön semmiféle átalakítást vagy javítást nem végezhet. Az egyéni védőeszköz a munkáltató tulajdona.

Védőitalok juttatásának rendje

Az önkormányzat a falugondnoknak a Községházán hűtőszekrényt biztosít a megfelelő, 14-16 C fokos víz fenntartásához. Az önkormányzat téli időben rendkívüli 1 óránál hosszabb kültéri tartózkodással járó munkánál a dolgozóknak forró tea készítése lehetőséget biztosít a Községházán.

11. Balesetek jelentése és kivizsgálása

Munkabaleset az a baleset, amely a munkavállalót a szervezett munkavégzés során vagy azzal összefüggésben éri, annak helyétől és időpontjától és a munkavállaló (sérült) közrehatásának mértékétől függetlenül. A munkavégzéssel összefüggésben következik be a baleset, ha a munkavállalót a foglalkozás körében végzett munkához kapcsolódó közlekedés, anyagvételezés, anyagmozgatás, tisztálkodás, szervezett üzemi étkeztetés, foglalkozás-egészségügyi szolgáltatás igénybevétele során éri.

Nem tekinthető munkavégzéssel összefüggésben bekövetkezett balesetnek (munkabalesetnek) az a baleset, amely a sérültet a lakásáról (szállásáról) a munkahelyére, illetve a munkahelyéről a lakására menet közben éri, kivéve, ha a baleset a munkáltató saját vagy bérelt járművével történik. A munkabalesetet haladéktalanul jelenteni kell, elsősorban a közvetlen felettesnek. A jelentés elsősorban a sérült, a munkatársak, de egyedi esetben a sérült hozzátartozójának feladata. A sérült haladéktalanul köteles igénybe venni a szükséges orvosi ellátást. A polgármester megbízásából a kivizsgálást és jegyzőkönyvezést a megbízott munkavédelmi vállalkozás végzi. A jegyzőkönyvezés kivizsgálás során az Mtv. és végrehajtási rendeletei előírásai szerint kell eljárni.

A szabályzat 2022. január 1. napján lép hatályba. Rendelkezéseit a hatálybalépés napjától kell alkalmazni.

Záradék:

Mórágy Község Önkormányzatának Képviselő-testülete a munkavédelmi szabályzatot 171/2021.(XII.15.) képviselő-testület határozatával elfogadta.

Mórágy, 2021. december 15.

Glöckner Henrik

polgármester